text: familie- og indboforsikring
  
  publiceret: 2021-05-26 10:51:46+02:00
  Familie-/indboforsikringen er en forsikring, der dækker skader på ens private indbo, der opstår på grund af brand, tyveri, indbrud, oversvømmelse mv. Det fremgår af ens police og ens forsikringsbetingelser, hvilke skader forsikringen dækker.
  Forsikringen dækker genstande, som man opbevarer på forsikringsstedet – typisk ens folkeregisteradresse. Forsikringen dækker også genstande, som man har på sig eller med sig – eksempelvis ved taske- eller lommetyveri. Genstande, som er i ens bil, kælder, på loftet, i udhuset mv., er normalt dækket, men der kan være en øvre grænse for, hvor meget man kan få erstattet af forsikringen – eksempelvis 10 % af forsikringssummen.
  Visse genstande – eksempelvis kontanter og særlige, private værdigenstande – kan helt være undtaget fra dækning, hvis de ligger sådanne steder, som i bil, kælder, på loftet, i udhuset mv.
  Forsikringen dækker kun skader på ens private indbo. Ved privat indbo forstås navnlig de ting, der er i ens hjem, som man kan tage med sig, hvis man skulle flytte, og som ikke har noget med ens erhverv eller med ens bil at gøre. Småbåde, cykler og haveredskaber vil almindeligvis være dækket.
  Er ens indbo ualmindeligt eller meget dyrt, skal man ofte tegne specialforsikringer eller tillægsdækninger. Det kan eksempelvis være tilfældet, hvis man har mange antikviteter, meget guld/sølv, værdifulde instrumenter eller mange designermøbler mv.
  Genstande – eksempelvis værktøj – kan være af en sådan karakter, kvalitet eller omfang, at de ikke falder ind under begrebet privat indbo.
  Husdyr (fx hund, kat, fugl og fisk) kan være omfattet af indboforsikringen.
  Forsikringen dækker normalt også genstande, der midlertidigt befinder sig uden for forsikringsstedet. For så vidt angår sommerhuse, bør man tegne en fritidshusforsikring, der foruden bygningen dækker indbogenstande i fritidshuset.
  Ved flytning dækker forsikringen i en kortere periode (normalt en måned) genstande i både den gamle og den nye helårsbolig.
  Har man indbo stående andre steder i længere tid, skal man sørge for at indgå en aftale med forsikringsselskabet om, at forsikringen også dækker dette indbo. Ellers risikerer man, at der ikke er forsikringsdækning.
  Forsikringen dækker husstanden. Se nærmere i forsikringsbetingelser, hvordan dette begreb er defineret. Men normalt omfatter hustanden ud over forsikringstageren, er ægtefælle/samlever og børn, herunder skilsmissebørn (herunder normalt plejebørn) typisk en del af husstanden. Det er normalt et krav, at personerne er tilmeldt folkeregisteradresse på forsikringsstedet. Udeboende børn under 21 år, der er ugifte og ikke lever i fast parforhold eller har fastboende børn, kan være dækket af forsikringen.